Fuqiex isir il-ħaqq "Għax, ara, f'dawk il-jiem, f'dak iż-żmien, li fih inġedded 'il Ġuda u 'l Ġerusalemm, jiena niġbor il-ġnus kollha, u nniżżilhom fil-Wied ta' Ġosafat ; hemmhekk nagħmel ħaqq minnhom minħabba f'Iżrael, il-poplu u l-wirt tiegħi, li huma xerrdu fost il-ġnus, u għax il-pajjiż tiegħi qassmuh bejniethom, u tefgħu x-xorti fuq il-poplu tiegħi; 'l uliedhom subien bidluhom man-nisa żienja, u 'l uliedhom bniet biegħuhom għall-inbid biex xorbuh". Tehdid kontra l-Feniċi u l-Filistej "U intom ukoll, Tir u Sidon, x'intom għalija? U l-inħawi kollha tal-Filistja? Se tagħmlu vendetta intom minni? Imma jekk tagħmlu vendetta intom minni, fis ngħaġġel irroddhielkom fuq irjuskom! Intom ħtaftu l-fidda u d-deheb tiegħi, ħadtu l-egħżeż u l-aħjar minn ħwejġi għat-tempji tagħkom, intom lil ulied Ġuda u Ġerusalemm begħtuhom lil ulied il-Griegi, bl-għan li tbegħduhom minn arthom! Ara, se nqanqalhom minn fejn begħtuhom intom, u d-deni tagħkom irroddhulkom fuq irjuskom. U lil uliedkom, kemm subien kemm bniet, inbigħhom jien f'idejn ulied Ġuda; u huma jbigħuhom lin-nies ta' Saba, lil ġens imbiegħed; hekk tkellem il-Mulej!" Sejħa tal-ġnus Xandru dan fost il-ġnus: Ħejju għall-gwerra qaddisa! Qajmu l-qalbenin! Ħa jersqu, ħa jitilgħu l-irġiel kollha tal-gwerra! Is-sikek tagħkom dewbuhom fi sjuf , l-imnieġel tagħkom f'lanez. Ħa jgħid id-dgħajjef: "Jien qalbieni!" Ħaffu u ejjew, intom ġnus kollha ta' madwar, u nġabru hemm! Niżżel, Mulej, il-qalbenin tiegħek! Ħa jitqanqlu l-ġnus u jmorru fil-Wied ta' Ġosafat! Għax hemm se noqgħod biex nagħmel ħaqq mill-ġnus kollha ta' madwar . Ressqu l-minġel; għax laħaq il-ħsad! Ejjew, isħqu b'riġlejkom, għax mimli l-magħsar; il-btieti mfawrin, għax kbira ħżunithom! Jum il-Mulej Rassa bla qjies f'wied is-sentenza! Għax Jum il-Mulej fil-qrib f'wied is-sentenza. Ix-xemx u l-qamar jiddallmu, u l-kwiekeb jitilfu dijiethom. Il-Mulej iriegħed minn Sijon, isamma' leħnu minn Ġerusalemm; u s-smewwiet u l-art jitriegħdu! Iżda l-Mulej ikun għall-poplu tiegħu kenn, ikun fortizza għal ulied Iżrael! "Imbagħad tagħrfu li jien il-Mulej, Alla tagħkom, li ngħammar f'Sijon, il-muntanja mqaddsa tiegħi! Ġerusalemm tkun post qaddis, qatt iżjed ma jgħaddu minnha l-barranin! Żmien l-hena tat-tiġdid ta' Iżrael U jiġri dakinhar, il-muntanji jqattru l-inbid ġdid, l-għoljiet inixxu l-ħalib, u l-widien kollha ta' Ġuda ifuru bl-ilmijiet. U minn dar il-Mulej tnixxi għajn Li ssaqqi Wied Sittim . L-Eġittu jsir ħerba waħda, Edom jinbidel f'deżert li jbikki, minħabba fil-moħqrija li wrew ma' wlied Ġuda meta xerrdu demmhom bla ħtija f'arthom. Imma art Ġuda tkun mgħammra għal dejjem, u Ġerusalemm għal dejjem ta' dejjem. U nitħallas minn demmhom li s'issa għadni ma tħallastx minnu u l-Mulej jgħammar f'Sijon."